Toalett

Et toalett, også kalt klosett, do eller dass er et avtrede, det vil si en innretning for å kvitte seg med kroppslig avfall som urin og avføring. Ordet brukes både om selve innretningen og om rommet eller lokalet der innretningen er montert og en kan ordne seg. De vanligste toalettsystemene er tørrklosettet, som omfatter utedoer og liknende, vannklosettet, der ekskrementene skylles ned med vann og vakuumtoalett, der nivåforskjeller i lufttrykk utnyttes for å transportere kloakk.

Etymologi

Tidligere skrev en på norsk toilette som på fransk. Der blir oi uttalt som oa og etter hvert fulgte skrivemåten etter. Toilette betød opprinnelig «liten duk», en diminutivform av toile, lerretsduken på toalett- eller stellebordet. Toilette ble seinere betegnelsen på toalettrommet der en ordnet og kledte seg. «Å gjøre sitt toalett» kan fremdeles bety «å stelle og kle seg». Ordet toalett kan etter fransk grande toilette også brukes med betydningen «festdrakt», «gallaantrekk», «aftenkjole» eller «robe».
Det er en lang rekke ord og forskjønnende omskrivinger, såkalte eufemismer, for navnet på det stedet der en har avføring. Det mer tekniske ordet klosett betyr «lite avlukke», etter latinske clausus, «lukket», mens det mer folkelige dass stammer fra den bestemte artikkelen «det» i det tyske uttrykket das Häuschen, det vil «det lille huset». Do er avledet fra do-hus som kan være dannet av verbet don, mellomtysk for «å gjøre». I eldre bygningsbeskrivelser kunne stedet kalles hemmelighet eller løyndarhus.
Latrine brukes gjerne i militæret, særlig om en enkel grop eller grøft. Ordet kommer fra det latinske lavare som betyr «vaske». Lokum, særlig brukt på dansk, er avledet av det latinske locus, «sted». Fra latin kommer også privet. Kakkhus, dannet av det gamle verbet kakke, «gjøre sitt fornødne», fra latin cacare, ble særlig brukt om priveter til sjøs. Et annet eldre uttrykk er nødtørftshus.
Ellers kan innretningen og ærendet omskrives helt med uttrykk som «et visst sted», «avtrede» eller «å måtte ut en tur», «gå på badet», eller «gå i gården». Det er også flere slanguttrykk, humoristiske metaforer og kreative varianter som «tronen» og annet.
Ifølge språkstudier over moderne Oslo-språk sier de fleste i Oslo do, mens dass brukes mer i overført betydning, for eksempel i uttrykket «alt går i dass».

Typer

Toalettskålene i moderne toaletter blir vanligvis skylt med vann etter hvert toalettbesøk. Dette kalles vannklosett, forkortet WC etter engelsk water closet. Andre løsninger er tradisjonelle utedoer eller såkalte priveter der setet er plassert over en bøtte eller beholder som må tømmes med jevne mellomrom. Ellers finnes det kjemikalietoaletter, frysetoaletter, innpakningstoaletter og latrineholdersystemer samt biologiske toaletter (formuldningstoaletter) der slammet komposteres.
De fleste toalettrom inneholder i dag i tillegg til toalettstolen, dopapir til å tørke seg med, vaskeservant, speil, såpe og håndkle eller tørkemaskin til håndvask. Offentlige toaletter kan i tillegg være utstyrt med pissoar for mennene. Andre kan også inneholde baderomsutstyr som dusj og badekar. Ikke sjelden er det også en dobørste til rengjøring av doskåla og en avfallskurv, blant annet til damebind som ellers ville tette avløpsrøret.
Istedenfor vanlig toalettstol med dosete er det flere steder, blant annet i Sør-Europa og i Asia, såkalte franske eller asiatiske toaletter, på engelsk kalt squat toilet, vannklosetter der en sitter på huk over et hull i gulvet.
Vakuumtoalett, også kalt vakuumklosett eller vakuumdo bruker til forskjell fra vannklosett nivåforskjeller i lufttrykk for å transportere kloakk i stedet for vann. Det finnes ulike typer vakuumtoaletter.